Witwyn-sangriaWitwyn-sangria Foto uit die boek “7de Laan vier fees!” Lewer 6 sopies Hierdie is nou ‘n funky drankie vir ‘n paartie, veral in die somer. Ek wens ek kon sê dis ‘n Errol-original, maar ‘n ou wat die drankies gemeng het by een van Bruynwaves se funksies het my gewys hoe dit gedoen word. Almal ken die gewone rooiwyn-sangria, maar dié een is ‘n knockout en ook nie so heavy nie, omdat jy witwyn gebruik. Dis ook iets wat jy vooraf kan maak – ‘n nag in die yskas laat die wyn en vrugte-juices en goeters behoorlik mingle. Maar watch it, daai vrugtestukke kan nogal potent raak! Nooi al jou vriende en bedien dit met baie ys. – Errol (7de Laan) Wenk: As dit nie perskeseisoen is nie, kan jy appelwiggies of gehalveerde aarbeie gebruik. Bestanddele: 750 ml (1 bottel) droë witwyn 125 ml (½ k) lemoenlikeur (Cointreau) 1 lemoen, in skywe gesny 2 kaalperskes, pit verwyder en in wiggies gesny (kyk Wenk) 500 ml (2 k) sodawater 1 suurlemoen, in wiggies gesny vir opdiening Metode: 1. Sit dit witwyn, likeur en vrugte in ‘n groot beker. Roer deurmekaar en kneus die vrugte in die proses om soveel geur moontlik te verkry. Bedek die beker met kleefplastiek en plaas oornag in die yskas sodat die geure kan meng. 2. Vul die beker net voor opdiening met sodawater. Plaas ys in elke glas, skink sangria daaroor en voeg ‘n suurlemoenwiggie by. Die resep is gepubliseer in die boek 7de Laan vier fees! Uitgewer: Human & Rousseau Prys: R265-00* *Prys onderhewig aan verandering